b'\n_START_ARTICLE_\nPartija (satrapija)\n_START_PARAGRAPH_\nPartija (staroperzijsko: Parthava) je bila satrapija (provinca) Perzijskega (Ahemenidskega) cesarstva, kasneje del samostojnega Partskega cesarstva._NEWLINE_Severna meja Partije je bilo gorovje Kopet Dag na meji med dana\xc5\xa1njim Turkmenistanom in Iranom, ju\xc5\xbena meja pa Velika slana pu\xc5\xa1\xc4\x8dava (Dasht-e-Kavir) sredi visoke Iranske planote. Na zahodu je mejila na Medijo, na severozahodu na Hikarnijo, na severovzhodu na Margijano in na jugovzhodu na Arijo._NEWLINE_Partija se je leta 522/521 pr. n. \xc5\xa1t. uprla perzijski nadvladi in se pridru\xc5\xbeila uporni\xc5\xa1kemu medijskemu kralju Fraortu. Perzijski satrap (guverner) Histasp je branil svoje ozemlje pred uporniki in jih 8. marca 521 pr. n. \xc5\xa1t. pri Vi\xc5\xa1pauzati\xc5\xa1u odbil. Ko je dobil voja\xc5\xa1ke okrepitve, je upornike popolnoma porazil in Partijo umiril. Zadnji partski satrap je bil Fratafern, ki se je leta 330 pr. n. \xc5\xa1t. vdal Aleksandru Velikemu. Kasneje je bil ponovno imenovan za satrapa Partije in, kot je poznano, leta 323 pr. n. \xc5\xa1t. tudi za satrapa Hikarnije._NEWLINE_Partija je bila kasneje tudi satrapija Sasanidskega cesarstva.'